Θέμα: Modern Greek Language (Secondary School)
Ερώτηση: Κατοικίδια: τα οφέλη τους στα άτομα της τρίτης ηλικίας. Πολλά άτομα της τρίτης ηλικίας υποφέρουν από μοναξιά και κατάθλιψη, νιώθοντας ότι δεν βρίσκουν κάποιο νόημα στη ζωή τους. Ένας τρόπος να περιοριστούν αυτά τα αρνητικά συναισθήματα είναι η απόκτηση ενός κατοικίδιου ζώου, που είναι πάντα πρόθυμο να μας προσφέρει την αφοσίωση και την αγάπη του. Ποια είναι, λοιπόν, τα κυριότερα οφέλη που έχει ένα ηλικιωμένο άτομο από τη συμβίωση με ζώα συντροφιάς; Όπως μαρτυρεί και η έννοια "ζώα συντροφιάς", τα κατοικίδια προσφέρουν πρώτα απ' όλα την παρέα τους, που είναι ιδιαίτερα σημαντική για τους ηλικιωμένους, οι οποίοι συχνά τα αντιμετωπίζουν σαν ανθρώπους και έτσι το αίσθημα της μοναξιάς τους μειώνεται. Επιπλέον, τα κατοικίδια χρειάζονται καθημερινή φροντίδα: έχουν ανάγκη από τροφή, νερό, βούρτσισμα, την καθημερινή τους βόλτα και, φυσικά, παιχνίδια και χάδια. Όλες αυτές οι δραστηριότητες ωθούν έναν ηλικιωμένο άνθρωπο να κινείται περισσότερο, κάτι που έχει θετική επίδραση στην υγεία του. Εκτός αυτού, νιώθει πως προσφέρει, πως είναι χρήσιμος και μέσα στη ζωή - συναισθήματα σπουδαία για ανθρώπους αυτής της ηλικίας. Ακόμη, τα ζωάκια είναι μία καλή αφορμή για καινούργιες συναναστροφές. Η παρουσία κατοικιδίων στη ζωή των ανθρώπων βοηθά στην αλληλεπίδραση με άλλους ανθρώπους και στην ανάπτυξη κοινωνικών σχέσεων. Ειδικά για όσους ηλικιωμένους ζουν μόνοι, μία επίσκεψη στον κτηνίατρο ή στο πάρκο για τη βόλτα του ζώου γίνεται αφορμή πολύτιμης επαφής με άλλους ανθρώπους. Τέλος, τα κατοικίδια αναπτύσσουν συναισθήματα προς τους ανθρώπους που τα φροντίζουν. Είναι ικανά να αντιληφθούν τη σωματική και τη συναισθηματική κατάσταση των ηλικιωμένων ιδιοκτητών τους και να γίνουν προστατευτικά απέναντί τους, ενώ προσπαθούν συνεχώς να προστατέψουν και το σπίτι. Γι' αυτούς τους λόγους ενισχύουν το αίσθημα ασφάλειας των ιδιοκτητών τους. [Άρθρο της Συντακτικής Ομάδας του PetCity, περιοδικό PetCityNews, τεύχος 70, χειμώνας 2021, σ. 46 – διασκευή για τις ανάγκες των εξετάσεων] Χρησιμοποιώντας τις πληροφορίες από το παραπάνω κείμενο, βρείτε την επιλογή που συμπληρώνει σωστά την πρόταση: Όσοι ηλικιωμένοι ζουν μόνοι
Επιλογές:
έχουν τα ζώα για παρηγοριά και βοήθεια
βγαίνουν βόλτα με τα ζώα, για να ξεσκάσουν
αποκτούν κοινωνικές επαφές με αφορμή τα ζώα
Σωστή απάντηση (αριθμός επιλογής, από 0): 2